103. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 2043748/519/0026 της 22/25 Μαΐου 1989 (ΦΕΚ Β΄ 388) Ρύθμιση διαδικασιών συμβάσεων ανάθεσης εκτέλεσης εργασιών από το Δημόσιο και τα Ν.Π.Δ.Δ. Έχοντας υπόψη: 1.Τις διατάξεις: α)Του Νόμ. 1558/1985 «Κυβέρνηση και Κυβερνητικά Όργανα» (ΦΕΚ 137/Α/26.7.1985). β)Του Νόμ. 1797/1988 «Προμήθειες του δημόσιου τομέα και ρυθμίσεις συναφών θεμάτων» (ΦΕΚ 164/Α/4.8.1988). γ)Του ν.δ. 321/1969 (άρθρ. 86) «Περί Κώδικος Δημοσίου Λογιστικού» (ΦΕΚ 205/Α/18.10.69). δ)Του ν.δ. 496/1974 (άρθρ. 43) «Περί Λογιστικού των Νομικών Προσώπων Δημοσίου Δικαίου» (ΦΕΚ 204/Α/19.7.74). 2.Το γεγονός ότι με το άρθρ. 17 του Νόμ. 1797/1988 καταργήθηκαν οι διατάξεις των άρθρ. 86 του ν.δ. 321/1969 και 43 του ν.δ. 496/1974 και για το μέρος που αφορά την εκτέλεση εργασιών. 3.Την επείγουσα ανάγκη ρύθμισης των θεμάτων που αφορούν την κατάρτιση συμβάσεων από το δημόσιο και τα ν.π.δ.δ. για την εκτέλεση εργασιών, αποφασίζουμε: 1.Οι διατάξεις του Nόμ. 1797/88 «Προμήθειες του δημόσιου τομέα και ρυθμίσεις συναφών θεμάτων» εφαρμόζονται αναλογικά και για τις αναθέσεις εκτέλεσης εργασιών που γίνονται σε βάρος του Κρατικού Προϋπολογισμού και των Πρ/σμών των Ν.Π.Δ.Δ. 2.Ειδικές διατάξεις που παραπέμπουν στα άρθρ. 86 του ν.δ. 321/69 και 43 του ν.δ. 496/74, όπως τροποποιήθηκε νοούνται εφεξής ότι παραπέμπουν στα κατ’ ιδίαν άρθρα του Νόμ. 1797/88. 3.Συμβάσεις εκτέλεσης εργασιών που έγιναν από της ισχύος του Νόμ. 1797/88 μέχρι τη δημοσίευση και κύρωση της παρούσης, με βάση τις διατάξεις των άρθρ. 86 του ν.δ. 321/69 και 43 του ν.δ. 496/74, θεωρούνται νόμιμες. 4.Οποιοδήποτε όριο ποσού που καθορίζεται από το Νόμ. 1797/88 ή από τις κατ’ εξουσιοδότηση τούτου διοικητικές πράξεις, νοείται ότι συμπεριλαμβάνει και τον αναλογούντα Φ.Π.Α. εκτός αν ορίζεται άλλως στις διοικητικές πράξεις. 5.Το άρθρ. 25 του π.δ. 715/79 (ΦΕΚ 212/Α/79) ως και κάθε διάταξη που αντιτίθεται στην παρούσα καταργείται. Η απόφαση αυτή, που ισχύει από 1.1.1989, να δημοσιευθεί στην Εφημερίδα της Κυβερνήσεως και να κυρωθεί νομοθετικά. Κυρώθηκε και από την έκδοσή της έχει ισχύ νόμου από την παρ. 12 άρθρ. 11 Νόμ. 1881/1990, (ΦΕΚ Α΄ 42), Τόμ. 29, σελ. 90,839. 